石舟歎
作者：汪藻
朝代：宋

paragraphs: 匆匆負鍤鵝鶩喧，閃閃蹴車雷電翻。
一城騷動急星火，官渠底用農時穿。
海神有意驅巨石，風伯不肯停陰雲。
坐令榷水甚于酒，盜者以乏軍興論。
峨峨之山載大艑，所過郡邑千官奔。
繡衣持斧坐堤上，百瀆倒盡生龜文。
民間四月種不入，敢惜數斗春泥渾。
君王神聖古無有，談笑坐可回乾坤。
何妨謦欬九天上，叱散黄帽還嵌根。
嗟哉食肉胡不告，勿謂石也安能言。